
[1] Senātā saņemta pieteicējas [pers. A] blakus sūdzība par Administratīvās rajona tiesas tiesneša 2026.gada 26.maija lēmumu, ar kuru atteikts pieņemt pieteicējas pieteikumu.
Tiesnesis konstatēja, ka pieteicēja ir nokavējusi Rīgas domes 2021.gada 15.decembra saistošajos noteikumos Nr. 109 „Par nekustamā īpašuma nodokļa atvieglojumu piešķiršanas kārtību Rīgā” (turpmāk – saistošie noteikumi) paredzēto termiņu, kādā bija iesniedzams iesniegums piešķirt nekustamā īpašuma nodokļa atvieglojumus par 2026.gadu, un nav saskatāms pamats šā termiņa atjaunošanai. Tā kā termiņu, kādā jāiesniedz iesniegums nodokļa atvieglojumu saņemšanai, nosaka tiesību normas un nav bijis Nacionālā kultūras mantojuma pārvaldes apsolījuma attiecībā uz atzinuma par pieteicējai piederošā nekustamā īpašuma saglabāšanu un uzturēšanu atbilstoši kultūras pieminekļu aizsardzības prasībām nosūtīšanu pašvaldībai, tiesnesis atzina, ka nav pamata apsvērt jautājumu par pieteicējai radušos tiesisko paļāvību uz atvieglojumu piešķiršanu. Līdz ar to tiesnesis atteicās pieņemt pieteikumu, pamatojoties uz Administratīvā procesa likuma 191.panta pirmās daļas 8.punktu (pieteikumu iesniegusi persona, kurai nav tiesību iesniegt pieteikumu).

[2] Pieteicēja blakus sūdzībā iebilst tiesneša secinājumam, ka viņai nepiemīt subjektīvās tiesības vērsties tiesā. Jautājums par to, vai konkrētajos apstākļos iespējams piemērot vispārējos tiesību principus, bija izskatāms pēc būtības tiesas procesā, nevis atrisināms jau pieteikuma pieņemšanas stadijā. Tiesnesis ir nepamatoti ierobežojis pieteicējas tiesības uz efektīvu tiesas kontroli pār publiskās pārvaldes rīcību.

[3] Saskaņā ar Administratīvā procesa likuma 320.1pantu senatoru kolēģija var pieņemt vienbalsīgu lēmumu par atteikšanos izskatīt blakus sūdzību, ja tā ir acīmredzami nepamatota.

[4] Izvērtējusi rajona tiesas tiesneša lēmumu kopsakarā ar blakus sūdzības argumentiem, senatoru kolēģija atzīst, ka blakus sūdzība ir acīmredzami nepamatota un tāpēc tās izskatīšana ir atsakāma.
Nekustamā īpašuma nodokļa atvieglojumu piešķiršanas kārtību noteic saistošie noteikumi. Kā pareizi konstatējis rajona tiesas tiesnesis, minēto saistošo noteikumu 3.15.apakšpunktā ir skaidri noteikts termiņš, kādā personai ir jāiesniedz iesniegums nodokļa atvieglojumu piešķiršanai, un šis termiņš – pirmstaksācijas gada 15.decembris – bija beidzies, pirms pieteicēja vērsās Rīgas valstspilsētas pašvaldības Finanšu departamentā ar iesniegumu, kurā lūdza piešķirt nekustamā īpašuma nodokļa atvieglojumus par 2026.gadu. No saistošo noteikumu regulējuma izriet, ka pēc šā termiņa beigām persona vairs nevar prasīt nodokļa atvieglojumu piešķiršanu par attiecīgo taksācijas gadu. Tas nozīmē, ka pieteicējai ir zudušas tiesības prasīt nekustamā īpašuma nodokļa atvieglojumus un tādējādi pieteicējai nav arī subjektīvo tiesību vērsties ar konkrēto prasījumu administratīvajā tiesā (sal. Senāta 2021.gada 30.augusta lēmuma lietā Nr. SKA-1053/2021, ECLI:LV:AT:2021:0830.SKA105321.4.L, 5.punkts).
Senatoru kolēģija arī atzīst par pareizu tiesneša secināto, ka nav konstatējama ne aizsargājama tiesiskā paļāvība, ne arī pamats atjaunot termiņu iesnieguma par nodokļa atvieglojumu piešķiršanu iesniegšanai. Tā kā likuma „Par nekustamā īpašuma nodokli” 5.panta trešā daļa pašvaldībai piešķir tiesības izdot saistošus noteikumus, kuros paredzēti nodokļa atvieglojumi, tad pašvaldība saistošajos noteikumos ir tiesīga noteikt arī termiņu, kādā persona var izmantot tiesības saņemt atvieglojumus. Nokavējot šo termiņu, personai ir jārēķinās ar to, ka tā zaudē subjektīvās tiesības prasīt attiecīgajās tiesību normās paredzēto labumu (turpat, 7.punkts).
Senatoru kolēģija norāda, ka tiesības uz taisnīgu tiesu, kas ietver arī tiesības uz pieeju tiesai, ir izmantojamas likumā paredzētajā kārtībā. Kā jau minēts, nokavējot saistošajos noteikumos paredzēto termiņu iesnieguma par nodokļa atvieglojumu piešķiršanu iesniegšanai, zūd arī pašas tiesības prasīt šos atvieglojumus un vērsties tiesā ar pieteikumu par iestādes atteikumu atvieglojumus piešķirt.

[5] Apkopojot minēto, tiesneša lēmumā pamatoti secināts, ka pieteicējai nav subjektīvo tiesību vērsties tiesā ar pieteikumu. Blakus sūdzības argumenti nerada šaubas par minētā secinājuma pamatotību. Līdz ar to tiesnesis pamatoti atteicis pieņemt pieteikumu.

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija

nolēma

atteikt izskatīt [pers. A] blakus sūdzību par Administratīvās rajona tiesas tiesneša 2026.gada 26.maija lēmumu.

Lēmums nav pārsūdzams.

